Video: Ben Kruger finaal gegroetBen Kruger. Hoewel die geliefde akteur Ben Kruger reeds in Mei vanjaar oorlede is, het hy nog die afgelope drie maande in die kykNET-sepie Binnelanders as oom Okkie Ferreira verskyn. Oom Okkie het egter Dinsdagaand sy laaste verskyning in die sepie gemaak. kyKNET het in ŉ huldeblyk-video afskeid geneem van Kruger, wat byna ŉ dekade lank dié rol vertolk het. Ernst Swart, reklamebestuurder vir Binnelanders, sê hoewel dit Okkie se laaste verskyning was, is sy storie nog lank nie klaar nie. “Hoe skryf ŉ mens ŉ karakter uit ŉ reeks wat reeds bykans nege jaar lank deel geword het van talle kykers se gesinne? Stadig, en baie moeilik,” sê Swart. Daar wag intussen nog ŉ hele paar kinkels in die kabel op Binnelanders-kykers: Op 1 September vertel Ilse (Hannelie Warren) vir almal hoe Okkie inderhaas Vrystaat toe is om ŉ probleem namens sy seun, Boeta, te gaan oplos. Op 2 September kry sy ŉ baie onverwagse en ontstellende oproep … kykNET se huldeblyk-video bevat onder meer blapse uit Binnelanders-tonele, ernstige oomblikke en die weergawe van “Soos bloed” wat Kruger saam met Germandt Geldenhuys en Paul Lückhoff opgeneem het. Kruger het in Mei vanjaar weens Covid-19 by sy huis in Brooklyn, Pretoria, gesterf. Hy was 64 jaar oud. Kyk na die video hier: